Diari Oficial de la Generalitat Valenciana


Sumari del DOGV 9478, del 25-11-2022 (2022/11373)

ORDRE 12/2022 de 24 de novembre de 2022, de la Conselleria d'Hisenda i Model Econòmic, per la qual es regulen les operacions de tancament de l'exercici 2022 en relació amb la comptabilitat de la Generalitat i determinats organismes autònoms.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2022/11/24/12/dof/vci/html**

### Dades del document

Número de DOGV
:   9478

Data del DOGV
:   25-11-2022

Secció del DOGV
:   I. DISPOSICIONS GENERALS

Número del document
:   2022/11856


Data del document
:   24-11-2022

Organisme emissor
:   Conselleria d'Hisenda i Model Econòmic

Tipus de document
:   Ordre

Correcció d'errades

 Descriptors 

:   * Conselleria d'Hisenda i Model Econòmic
    * comptabilitat regional
    * legislació

ORDRE 12/2022 de 24 de novembre de 2022, de la Conselleria d'Hisenda i Model Econòmic, per la qual es regulen les operacions de tancament de l'exercici 2022 en relació amb la comptabilitat de la Generalitat i determinats organismes autònoms. [2022/11761]  
La necessitat d'ordenar les operacions i procediments necessaris per al tancament de l'exercici pressupostari a l'efecte de la seua finalització i consegüent liquidació és el que justifica aquesta ordre.  
A aquest efecte, entre altres, es fixen els terminis per a la tramitació dels documents comptables i consegüent comptabilització d'operacions, així com per a la tramitació de modificacions pressupostàries.  
  
En virtut d'això, i de conformitat amb les facultats conferides pels articles 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i 55 i següents del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, a proposta de la Direcció General de Pressupostos, i fent ús de les facultats que em confereix l'article 28 de la Llei 5/1983, de 30 de desembre, del Consell, i les establides en la Llei 1/2015, de 6 de febrer, d'hisenda pública, del sector públic instrumental i de subvencions:  
  
DISPOSE  
  
Article 1. Àmbit d'aplicació  
Aquesta ordre regula les operacions de tancament de l'exercici 2022 relatives a la comptabilitat del pressupost de despeses i operacions no pressupostàries en l'Administració de la Generalitat i els seus organismes autònoms integrats en el sistema de comptabilitat de la Generalitat.  
  
Article 2. Recepció i tramitació d'expedients i documents comptables  
1. El termini per a la tramitació i entrada en les intervencions delegades dels documents comptables de retenció (RA), autorització (A), compromís o disposició de la despesa (D), en fases successives o simultànies en un sol acte, finalitzarà el 9 de desembre, tant per a documents d'exercici corrent com d'exercicis posteriors. Tot això, sense perjudici de les particularitats derivades, si és el cas, del que es disposa en els articles següents.  
  
2. Els expedients corresponents a despeses extrapressupostàries i de reconeixement d'obligacions (OK i ADOK) corresponents a despesa ja compromesa jurídicament davant de tercers fins a la data a què es refereix el paràgraf anterior, tindran com a data límit d'entrada en les intervencions delegades el 30 de desembre.  
  
Article 3. Recepció i tramitació de documents comptables de capítol I  
Es fixa el dia 13 de desembre com a últim dia per a la presentació en les intervencions delegades de les variacions i incidències del capítol I, excepte les relatives a la IT del mes de desembre, que podran presentar-se fins al dia 29 de desembre. Quant a la resta de documents comptables que siguen necessaris per a l'adequada comptabilització de la nòmina i altres despeses que hagen d'imputar-se al capítol I, aquests podran tramitar-se fins al 30 de desembre.  
  
Article 4. Expedició i tramitació de documents comptables relatius als fons de caixa fixa i als fons a justificar  
1. En relació amb els fons de caixa fixa:  
a) El dia 23 de desembre serà l'últim dia hàbil per a realitzar pagaments amb càrrec a aquests fons.  
b) La data d'entrada en les intervencions delegades serà com a màxim fins al dia 30 de desembre, i la seua comptabilització haurà de finalitzar abans del 13 de gener de 2023.  
c) Una vegada finalitzat l'exercici pressupostari i es procedisca a l'obertura del nou pressupost, amb la finalitat de tindre cobertura per als fons de caixa fixa, durant el primer mes de l'any es donarà màxima prioritat als documents comptables que, segons l'Ordre 4/2017, de 21 de juny, de la Conselleria d'Hisenda i Model Econòmic, sobre comptabilitat de les bestretes de caixa fixa, són necessaris per a l'obertura d'aquestes caixes.  
2. En relació amb els fons a justificar:  
a) Les propostes de «despeses a justificar» (documents ADOKJ i OKJ) tindran entrada en les intervencions delegades com a màxim el dia 9 de desembre.  
b) En relació amb els lliuraments pendents de justificar, inclosos els previstos en l'apartat anterior, hauran de quedar íntegrament justificats, bé amb les justificacions de pagament corresponents, bé amb entrega de taló, pels fons entregats i no justificats, a l'efecte de tindre entrada en les intervencions delegades fins al dia 16 de desembre.  
c) No obstant el que s'ha dit en l'apartat anterior, en el cas dels fons lliurats a justificar per al pagament d'expropiacions i adquisició d'habitatges, el termini s'estendrà fins al dia 30 de desembre.  
  
  
Article 5. Tramitació de modificacions de crèdit  
1. S'estableix el dia 2 de desembre com a data límit per a la recepció en la Direcció General de Pressupostos de les modificacions de crèdit a què es refereix el paràgraf primer de l'article 28.1 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
2. La Direcció General de Pressupostos, en qualsevol cas i atenent criteris de política pressupostària, podrà proposar, al conseller d'Hisenda i Model Econòmic, la tramitació en dates posteriors a les previstes en l'apartat 1 anterior, d'aquelles modificacions derivades del tancament de l'exercici i necessàries per a donar cobertura pressupostària a compromisos contrets, de reconeixement preceptiu o d'interés general. Així mateix, podrà instar d'ofici l'inici de qualsevol altra modificació de crèdit que considere necessària per a la correcta execució del pressupost, en els termes previstos en el paràgraf segon de l'article 28.1 de l'esmentat Decret 77/2019, de 7 de juny.  
3. Els expedients de modificació de crèdits autoritzats pels titulars dels departaments hauran de ser comunicats a la Direcció General de Pressupostos, per a la seua instrumentació, abans del dia 2 de desembre de 2022.  
  
Article 6. De les variacions de límits establits en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions  
S'estableix el dia 2 de desembre com a data límit per a la recepció en la Direcció General de Pressupostos de les propostes de variació de límits establits en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 7. De l'anul·lació de saldos de crèdits retinguts, autoritzats o compromesos  
A fi de facilitar l'obertura de l'exercici de 2023, en compliment del que s'estableix en l'article 2 del Decret 77/2019, de 7 de juny, s'estableix el dia 30 de desembre com a data límit per a tramitar i presentar davant de les intervencions delegades els expedients comptables d'anul·lació de saldos de compromisos i d'autoritzacions, així com saldos de retencions de crèdit, sempre que en el cas de contractes hagen finalitzat les prestacions corresponents o en el cas de subvencions i transferències resulten sobrants de convocatòries, si és el cas, o haja decaigut el dret de la persona beneficiària a la seua percepció. Tot això d'acord amb la normativa que siga aplicable en cada cas.  
  
Article 8. De les correccions d'errades  
La Intervenció General, per conducte de les seues intervencions delegades, tramitarà aquells documents que siguen necessaris, fins al tancament de l'exercici, en aquells supòsits d'errades en els documents proposta o documents comptables, sempre que les disponibilitats pressupostàries ho permeten.  
  
Article 9. De les excepcions  
No obstant el que es disposa en l'article 2.1 d'aquesta ordre, s'exceptuen del termini previst i podran tramitar-se davant de les intervencions delegades fins al 30 de desembre aquells documents derivats de:  
a. Expedients de despesa de tramitació anticipada.  
b. Expedients de despesa cofinançats amb fons finalistes.  
c. Documents comptables en l'agrupació comptable de romanents.  
  
d. Expedients de despesa que es deriven del compliment de normes legals o reglamentàries, els derivats d'acords del Consell, els que siguen necessaris per a instrumentar les modificacions pressupostàries i reajustament d'anualitats, els relatius al Servei del Deute, i els derivats d'obligacions d'exercicis anteriors, així com els corresponents a actuacions empreses a conseqüència de la situació provocada per la crisi derivada de la guerra d'Ucraïna i els derivats d'actuacions per a pal·liar els efectes de situacions de reconeguda urgència o d'emergència.  
e. Expedients de despesa que tinguen el seu origen en sentències judicials.  
  
DISPOSICIONS FINALS  
  
Primera. Del desenvolupament d'aquesta ordre.  
S'autoritza la Direcció General de Pressupostos i la Intervenció General per a dictar, en els seus respectius àmbits d'actuació, les instruccions i autoritzar les excepcions que resulten necessàries per a l'adequat exercici i desenvolupament de les operacions de tancament de l'exercici 2022.  
  
Segona.  
S'autoritza la Comissió Delegada del Consell d'Hisenda i Assumptes Econòmics perquè exceptue dels terminis d'aquesta ordre aquells expedients de despesa de reconeixement preceptiu o d'interés general que consideren ineludibles.  
  
València, 24 de novembre de 2022.  
  
El conseller d'Hisenda i Model Econòmic  
Arcadi España García.


Còpia Permalink ELI